Гулъытэ хуэныкъуэхэр
Дзэлыкъуэкъуажэ посёлкэм щекIуэкIащ «Къуалэбзухэм я дунейр дывгъэхъумэ» зыфIаща щIыналъэ Iуэхугъуэ. Абы хэтащ районым и курыт школхэм я еджакIуи 182-рэ.
Гъатхэр — гъэм и зэман гъуэзэджэщ, дыкъэзыухъуреихь дунейр щIымахуэ нэужьым къыщызэщIэушэ, гухэлъ къабзэм, гуфIэгъуэмрэ гугъэмрэ щIэщыгъуэу ухуэзыгъэуш лъэхъэнэщ. Аращ абы илъэсым и пщэдджыжь пшэплъкIэ щIеджэри! Зэрыхабзэу, дапщэщи гъатхэр къытхуэзыхьри къуалэбзухэрщ.
Телъыджащэщ дунейм и къэхъугъэхэр: къуалэбзухэм щIы хъурейр я хэщIапIэщ, абыхэм я уэгу гъащIэм, я уэрэдхэм дыдехьэх, дегъэгуфIэ, къищынэмыщIауэ, сэбэпышхуэ мэхъу — жыгхэмрэ къэкIыгъэхэмрэ хьэпIацIэхэм щахъумэ. ЦIыхумрэ къуалэбзумрэ зэрызэсэрэ куэд щIащ. ТфIэгъэщIэгъуэну къуалэбзухэм дакIэлъоплъ, я уэрэд жьгъырухэмрэ я бзэрэбзэкIэмрэ дызэIэпешэ, тфIэфIу дыщIодэIу.
ЩIыналъэ акцэр зытеухуауэ щытар къуалэбзухэр хъумэн, абыхэм хуэсакъын зэрыхуейм еджакIуэхэм гу лъегъэтэнырщ, а Iуэхум и мыхьэнэр нэхъыфIу къагурыгъэIуэнырщ.
Къыхалъхьа Iуэхугъуэм хэтын папщIэ, курыт школ 15-м я еджакIуэхэм лэжьыгъи 156-рэ ягъэхьэзыращ. Абы и лъэныкъуэкIэ Дзэлыкъуэкъуажэ посёлкэм и езанэ, и етIуанэ школхэм щыщхэм (лэжьыгъэ 42-рэ), светловодскдэс ныбжьыщIэхэм (32-рэ), «РЦДО» ДОД-мрэ (21-рэ) «Прогимназие №1»-мрэ (15) щеджэхэм, Сэрмакъ къуажэм и лIыкIуэхэм (лэжьыгъэ 13) нэхъ жыджэру зыкъагъэлъэгъуащ.
Зэраубзыхуам тету, сабийхэм я IэдакъэщIэкIхэр ягъэлъэгъуащ, щыкъун телъхьэпIэхэр къызыхащIыкIамрэ зыхуащIа къуалэбзухэмрэ щхьэхуэу тепсэлъыхьащ. Адэ-анэхэр ящIыгъуу ныбжьыщIэхэм ягъэхьэзыра къуалэбзу гъэшхапIэхэм я щIыкIэри я теплъэри хуабжьу зэмылIэужьыгъуэт, удэзыхьэхт. Абыхэм къагъэсэбэпат картон ашыкхэр, жыг къудамэ цIыкIухэр, пластик птулъкIэхэр, пхъэбгъу пIащIэхэр, нэгъуэщI куэдхэри.
Гъэлъэгъуэныгъэ нэужьым Дзэлыкъуэкъуажэ посёлкэм и зыгъэпсэхупIэ хадэм (паркым) щыкъун телъхьэпIэхэр жыгхэм щыфIадзащ. Лэжьыгъэр дагъэпсынщIэу, адэ-анэхэмрэ егъэджакIуэхэмрэ школакIуэхэм ядэIэпыкъуащ, къуалэбзухэм я шхыныгъуэр зыхуэдэр, ахэр щетыпхъэ зэманыр сабийхэм хуаIуэтащ.
Мы Iуэху щхьэпэр абы хэта псоми гукъинэж зэращыхъунум шэч хэлъкъым.
Щокъуий Iэминэ,
Дзэлыкъуэкъуажэ муниципальнэ щIыналъэм и щIыпIэ администрацэм и пресс-IуэхущIапIэм и унафэщI.
